
L E G E

pentru modificarea articolului 33 din Legea nr.118-XV 

din 14 martie 2003 cu privire la Procuratură


Parlamentul adoptă prezenta lege organică.  

Articol unic. – Articolul 33 din Legea nr.118-XV din 14 martie 2003 cu privire la Procuratură (Monitorul Oficial al Republicii Moldova, 2003, nr.73-75, art.328) va avea următorul cuprins:

"Articolul 33. Salarizarea, asigurarea materială şi socială 

(1) Procurorul beneficiază de salariul funcţiei şi de sporuri pentru grad de clasificare (grad militar) şi vechime în muncă, de un spor de 50% din salariul funcţiei pentru îndeplinirea sarcinilor de importanţă majoră, ţinîndu-se cont de sporurile pentru gradul de clasificare (gradul militar) şi vechimea în muncă, de spor pentru cunoaşterea a două sau mai multe limbi, una dintre care este limba de stat, în cazul în care aceste limbi sînt utilizate în exercitarea atribuţiilor de serviciu. Salariul procurorului nu poate fi redus şi se indexează în corespundere cu rata inflaţiei, în condiţiile legii.

(2) Cuantumul sporurilor pentru grad de clasificare (grad militar), pentru vechime în muncă şi al altor sporuri se stabileşte de Parlament. Cuantumul sporului pentru cunoaşterea limbilor, specificat la alin.(1), constituie pînă la 25% din salariul funcţiei. 

(3) Procurorii care au titlul ştiinţific de doctor în drept sau de doctor habilitat în drept beneficiază de un supliment în proporţie de 5% şi, respectiv, 10% din salariul funcţiei.

(4) Procurorul beneficiază şi de alte sporuri şi indemnizaţii prevăzute de lege.

(5) Salariul funcţiei, fără sporuri şi suplimente, se stabileşte în proporţie de:

Procuratura Generală:

a) Procurorul General – 99% din salariul de funcţie al preşedintelui Curţii Supreme de Justiţie;

b) primul-adjunct al Procurorului General – 98% din salariul de funcţie al Procurorului General;

c) adjunctul Procurorului General – 95% din salariul de funcţie al Procurorului General;


d) procurorul prim-adjunct şi procurorul şef-adjunct al direcţiei, procurorul pentru misiuni speciale – 88-95% din salariul de funcţie al primului-adjunct al Procurorului General;


e) procurorul şef al secţiei – 93-96% din salariul de funcţie al adjunctului Procurorului General;


f) procurorul şef al serviciului – 90-98% din salariul de funcţie al procurorului prim-adjunct şi procurorului şef-adjunct al direcţiei;


g) procurorul direcţiei, procurorul secţiei şi procurorul serviciului – 85-90% din salariul de funcţie al procurorului şef al secţiei;


Procuratura Găgăuziei şi procuratura municipiului Chişinău:


a) Procurorul Găgăuziei şi procurorul municipiului Chişinău – 90-100% din salariul de funcţie al procurorului şef al secţiei Procuraturii Generale;


b) procurorul prim-adjunct şi adjunctul Procurorului Găgăuziei şi procurorului municipiului Chişinău – 92-93% din salariul de funcţie al Procurorului Găgăuziei şi procurorului municipiului Chişinău;


c) procurorul şef al secţiei – 89-90% din salariul de funcţie al Procurorului Găgăuziei şi procurorului municipiului Chişinău;


d) procurorul şef-adjunct al secţiei, procurorul secţiei – 75-90% din salariul de funcţie al Procurorului Găgăuziei şi procurorului municipiului Chişinău;


procuraturile municipiilor Bălţi, Bender, Tiraspol, sectoarelor municipiului Chişinău, procuraturile de transport, militare şi anticorupţie:


a) procurorul municipiului, sectorului municipiului Chişinău, procuraturilor de transport, militare şi anticorupţie – 80% din salariul de funcţie al procurorului şef al secţiei Procuraturii Generale;


b) procurorul – adjunct al procurorului – 94% din salariul de funcţie al procurorului municipiului, sectorului municipiului Chişinău, procuraturilor de transport, militare şi anticorupţie;


c) procurorul în procuraturile respective – 78-88% din salariul de funcţie al procurorului municipiului, sectorului municipiului Chişinău, procuraturilor de transport, militare şi anticorupţie;


procuraturile raionale:


a) procurorul raionului – 98% din salariul de funcţie al procurorului municipiului Bălţi, Bender şi Tiraspol, sectorului municipiului Chişinău, procuraturilor de transport, militare şi anticorupţie;


b) procurorul – adjunct al procurorului – 93% din salariul de funcţie al procurorului raionului;


c) procurorul în procuratura raională – 79-90% din salariul de funcţie al procurorului raionului.


(6) Procurorilor procuraturilor militare li se stabilesc şi alte forme de stimulare materială prevăzute de lege pentru militari."

PREŞEDINTELE  PARLAMENTULUI

EUGENIA  OSTAPCIUC

Chişinău, 26 decembrie 2003.

Nr.578-XV.

